Il-bini tas-swar ta' Ġerusalemm Imbagħad qamu Eljasib, il-qassis il-kbir, u ħutu l-qassisin u bnew Bieb in-Nagħaġ, u qegħdulu t-travi u l-bibien tiegħu. Bnew ukoll sat-Torri tal-Mija u sat-Torri ta' Ħananel. Lil hinn minnhom bnew in-nies ta' Ġeriko, u lil hinn minn dawn bena Żakkur bin Imri. Bieb il-Ħut bnewh ulied Ħassena; qegħdulu t-travi u l-bibien tiegħu, u l-lukketti u l-istaneg tiegħu. Lil hinn minnhom sewwieh Meremot bin Urija, bin Kos. Lil hinn minn dan sewwieh Mesullam bin Berekija, bin Meseżabel. Lil hinn minn dawn sewwieh Sadok bin Bagħna. Lil hinn minn dan sewwewh in-nies ta' Tekugħa, imma l-kbarat tagħhom ma meddewx għonqhom għax-xogħol tal-Mulej tagħhom. Il-Bieb il-Qadim sewwewh Ġojada bin Paseħa u Mesullam bin Besodija; qiegħdu t-travi u l-bibien tiegħu, u l-lukketti u l-istaneg. Lil hinn minnhom għamlu tiswijiet Melatija il-Gibgħoni u Ġadon il-Meronoti, u nies minn Gibgħon u Misfa, li kienu jaqgħu taħt l-awtorità tal-Gvernatur tal-inħawi n-naħa l-oħra tal-Ewfrat. Lil hinn minnhom sewwieh Għużżijel bin Ħarħaja, wieħed minn dawk li jaħdmu d-deheb. Lil hinn minnu sewwieh Ħananija, wieħed minn dawk li jħalltu l-fwejjaħ. Hekk dawn bnew is-sur ta' Ġerusalemm sal-Ħajt il-Wiesa'. Lil hinn minnhom sewwieh Refaja bin Ħur, il-kap ta' nofs id-distrett ta' Ġerusalemm. Ġedajja bin Ħarumaf sewwa lil hinn minnu, jiġifieri biswit id-dar tiegħu. Lil hinn minnu sewwieh Ħattus bin Ħasabnija. Malkija bin Ħarim sewwa biċċa oħra flimkien ma' Ħassub bin Paħat-mowab sat-Torri tal-Ifran. Lil hinn minnhom sewwieh Sallum bin Ħalloħes, kap ta' nofs id-distrett ta' Ġerusalemm, flimkien ma' wliedu bniet. Bieb il-Wied sewwewh Ħanun u nies ta' Żanuħa; dawn bnew id-daħla, qiegħdu l-bibien, il-lukketti, u l-istaneg tagħhom. Bnew ukoll tul ta' elf driegħ fil-ħajt sa Bieb id-Demel. Bieb id-Demel sewwieh Malkija bin Rekab, il-kap tad-distrett ta' Bet-ħakkerem; bnieh u qiegħed il-bibien bil-lukketti u l-istaneg tagħhom. Bieb il-Għajn sewwieh Sallum bin Kolħożi, kap tad-distrett ta' Misfa; bena d-daħla u saqqafha, u qiegħed il-bibien bil-lukketti u l-istaneg tagħhom. Bena wkoll il-ħajt tal-Menqgħa ta' Birket Ħassela ħdejn Ġnien is-Sultan sat-taraġ li jinżel mill-belt ta' David. Lil hinn minnu Neħemija bin Għażbuk, kap ta' nofs id-distrett ta' Betsur, sewwa sa quddiem l-oqbra ta' David, sa quddiem il-Menqgħa Għaxaja, u sa Dar il-Qalbenin. Warajh il-Leviti komplew it-tiswija: Reħum bin Bani. Lil hinn minnu sewwieh għad-distrett tiegħu Ħasabija, kap ta' nofs id-distrett ta' Kegħila. Lil hinn minnhom sewwewh ħuthom: Bawwaj Bin Ħenadad, kap ta' nofs id-distrett ta' Kegħila, sewwa biċċa; ħdejh Għeser bin Ġożwè, kap ta' Misfa, sewwa biċċa oħra, minn biswit l-Għolja tal-Armerija fir-rokna; ħdejh sewwa biċċa oħra Bàruk bin Żabbaj mir-rokna sad-daħla ta' dar Eljasib, il-qassis il-kbir; u ħdejh sewwa biċċa oħra Meremot bin Urija, bin Ħakkos, mid-daħla ta' dar Eljasib sat-tarf tagħha. Lil hinn minn dan sewwewh il-qassisin li kienu joqogħdu fid-distrett. Benjamin u Ħassub sewwew quddiem id-dar tagħhom. Lil hinn minnhom Għażarija bin Magħxija, bin Għananija, sewwa maġenb id-dar tiegħu. Lil hinn minnu sewwa biċċa oħra Binnuwi bin Ħenadad, minn dar Għażarija sal-kantuniera sa ħdejn it-Torri. Palal bin Użaj sewwa minn biswit il-kantuniera u t-Torri li hemm ħiereġ 'il barra mill-palazz ta' fuq tas-sultan fil-wesgħa tal-ħabs. Lil hinn minnu sewwieh Pedaja bin Pargħos. U l-ilsiera tat-tempju li kienu joqogħdu fuq l-Għofel sewwew minn biswit Bieb l-Ilma, in-naħa tal-Lvant u tat-torri, li hemm ħiereġ 'il barra. Lil hinn minnu sewwew biċċa oħra n-nies ta' Tekugħa, minn quddiem it-Torri l-Kbir li hemm ħiereġ 'il barra sal-ħajt tal-Għofel. Fuq Bieb iż-Żwiemel sewwewh il-qassisin; kull wieħed minnhom sewwa quddiem id-dar tiegħu. Lil hinn minnhom Sadok bin Immer sewwa quddiem id-dar tiegħu; u lil hinn minnu sewwieh Semajja bin Sekanija, l-għassies ta' Bieb il-Lvant. Lil hinn minnu sewwew biċċa oħra Ħananija bin Selemija u Ħanun, is-sitt iben ta' Salaf. Lil hinn minn dawn Mesullam bin Berekija sewwa biswit il-kamra tiegħu. Lil hinn minnu Malkija, wieħed minn dawk li jaħdmu d-deheb, sewwa sa dar l-ilsiera tat-tempju u l-bejjiegħa, biswit Bieb l-Għassa, sal-għorfa tal-kantuniera. U bejn l-għorfa tal-kantuniera u Bieb in-Nagħaġ sewwewh dawk li jaħdmu d-deheb u l-bejjiegħa. Ir-relazzjoni tal-għedewwa tal-Lhud Kif sama' Sanballat li aħna konna qegħdin nibnu s-swar saħan u għadab mhux ftit; u qabad jiddieħek bil-Lhud. Mela tkellem quddiem ħutu u l-eżerċtu tas-Samarija, u qal: "X'inhuma jagħmlu dawk il-Lhud bla saħħa? Jaqaw se jħalluhom jagħmlu dan? Jaqaw se joffru s-sagrifiċċji u jlestu kollox f'ġurnata? Jaqaw se jerġgħu jġibu lura minn gozz trab il-ġebel li ġie maħruq?" Kien hemm maġenbu Tobija l-Għammoni, u dan qal: "Ħalluhom jibnu li jridu! Dak il-ħajt tal-ġebel biżżejjed jaħbat għalih volpi biex jagħmlu ħerba!" Isma', o Alla, kif qegħdin iwaqqgħuna għaċ-ċajt. Raġġa' lura fuq rashom iż-żebliħ tagħhom, u agħmel li jkunu mwaqqgħin huma għaż-żebliħ f'art il-jasar. Il-ħażen tagħhom taħbihx, u d-dnub tagħhom tħassrux minn quddiemek, għax huma offendewk quddiem dawk li kienu qegħdin jibnu." U aħna bqajna sejrin nibnu s-swar, u billi l-poplu kien kollu ħeġġa għax-xogħol, ma domniex ma tellajna l-ħitan kollha sa nofshom.